# ANEXO XIV: PROCEDEMENTO PARA ADMISIÓN EN ESTUDOS DE POSGRAO DE ESTUDANTES CON ESTUDOS ESTRANXEIROS PARA O CURSO 2024/2025

**Obxecto:**

 A necesidade de obter un documento de admisión nun máster, ou programa de doutoramento, para solicitar determinados tipos de bolsa e a, en ocasións, longa tramitación requirida para a obtención dun visado por parte de estudantes estranxeiros/estranxeiras que queren acceder á nosa Universidade aconsellan adiantar o proceso de admisión deste alumnado, mentres non se fai pública a convocatoria de matrícula para o curso 2024/2025.

 A través desta convocatoria adóptanse medidas neste sentido co obxectivo de facilitar o acceso de estudantes estranxeiros/estranxeiras aos nosos másteres e programas de doutoramento.

**Número de prazas:**

Cada máster, ou programa de doutoramento, poderá adiantar a admisión de ata 5 alumnos/alumnas estranxeiros/estranxeiras.

**Prazo de solicitudes:**

Ata o 20 de xuño de 2024.

**Requisitos de acceso:**

Os/As aspirantes con titulación estranxeira poderán acceder aos estudos de posgrao se cumpren algún dos seguintes requisitos:

1. Estar en posesión dun título expedido por un sistema universitario estranxeiro e que estea homologado a un título español que habilite para o acceso aos estudos de posgrao.
2. Posuír un título expedido por un sistema universitario estranxeiro e sen homologación, coa comprobación previa de que o título expedido polo sistema universitario estranxeiro acredita un nivel de formación equivalente ao correspondente título español de grao e que faculta no país expedidor do título para o acceso aos estudos de posgrao.

No caso de que os aspirantes presenten un título dun país alleo ao Espazo Europeo de Educación Superior (en adiante, EEES) deberán presentar a correspondente solicitude de equivalencia de título. A solicitude de admisión deberá ser aprobada por resolución reitoral, despois de informe motivado favorable da solicitude de equivalencia de título, polo órgano ou unidade administrativa establecida na normativa propia da Universidade de Vigo nesta materia.

Esta admisión non implicará, en ningún caso, a homologación do título estranxeiro do/da interesado/interesada, nin o seu recoñecemento a outros efectos que o de cursar os estudos de posgrao na Universidade de Vigo.

A resolución que desestime a equivalencia dos estudos estranxeiros cursados a efectos do ingreso nos estudos de posgrao, implicará a anulación de cantos actos se deriven da matrícula.

**Documentación:**

O alumnado enviará en formato electrónico á área académica de posgrao de adscrición do máster, ou programa de doutoramento, a seguinte documentación:

1. Solicitude de equivalencia do título (PG-01), debidamente cumprimentada, para titulacións de países de fóra do EEES.
2. Copia do Documento de Identidade do país de orixe ou Pasaporte
3. Copia do título universitario estranxeiro
4. Certificación académica dos estudos universitarios cursados conducentes ao título presentado, con mención específica sobre o acceso con dito título, no país de orixe, a estudos de posgrao.
5. Plan de estudos
6. No caso de que a Comisión Académica así o determine poderá solicitarse tamén o programa das diferentes materias aos efectos de comprobar os seus contidos e carga lectiva.

O alumnado que posúa certificación académica nun idioma distinto do galego ou castelán, deberá acompañala da correspondente tradución xurada. Neses casos a certificación indicará, así mesmo, as cualificacións máxima e mínima do sistema de avaliación correspondente e farase constar cal é a cualificación mínima para aprobar.

Antes do 31 de outubro do curso en que a matrícula sexa formalizada, e no caso dos/das alumnos/alumnas con titulacións de países alleos ao EEES, os documentos c) e d) deben estar legalizados por vía diplomática nas embaixadas ou consulados de España; os documentos selados coa Apostilla de La Haya non precisan outra legalización diplomática ou consular.

**Procedemento:**

A Área Académica de adscrición dos estudios emitirá un informe segundo o modelo do Anexo II sobre o cumprimento dos requisitos de acceso. Se fose necesario, poderá solicitar, por correo electrónico, soporte para a elaboración do informe ao Servizo de Xestión de Estudos de Posgrao.

Despois a área académica de posgrao de adscrición trasladará a solicitude, e a súa documentación, en formato electrónico, á Comisión Académica do máster, ou do programa de doutoramento, para que emita informe sobre os requisitos de admisión, segundo o modelo de Anexo III, trasladándoo de novo á secretaría do centro.

Finalmente, a área académica de posgrao enviará por correo electrónico ao enderezo do Servizo de Xestión de Estudos de Posgrao, posgrao@uvigo.es, en formato electrónico, as copias da solicitude, do título de acceso**,**do informe de acceso e do informe de admisión.

O Xefe do Servizo de Xestión de Estudos de Posgrao, por delegación do Secretario Xeral, emitirá ao solicitante, se procede, carta de admisión, coa que poderá realizar as xestións necesarias en canto a bolsas, e tamén en canto a visados, conforme ao establecido no novo regulamento da Lei de Estranxeiría (Real Decreto 557/2011, de 20 de abril, polo que se aproba o Regulamento da Lei Orgánica 4/2000, sobre dereitos e liberdades dos estranxeiros en España e a súa integración social, tras a súa reforma por Lei Orgánica 2/2009, publicado no Boletín Oficial do Estado do 30 de abril de 2011).

Aqueles másteres, ou programas de doutoramento, que sen prexuízo do establecido no apartado “Confirmación de matrícula” desta resolución, desexen realizar unha admisión definitiva dos/das seus/súas estudantes estranxeiros/estranxeiras deberán enviar ao Servizo de Xestión de Estudos de Posgrao un informe que inclúa a solicitude de incorporación desas prazas na cota específica para estranxeiros/estranxeiras, así como unha breve referencia aos motivos polos que eses estudos poderán impartirse no curso 2024/2025. O alumnado estranxeiro obterá así unha carta de admisión definitiva neses estudos.

O alumnado deberá realizar a preinscrición e a matrícula nos prazos que, con carácter xeral, se determinen na correspondente convocatoria de matrícula.

A área académica de posgrao tramitará, unha vez realizada a matrícula, a solicitude de equivalencia de título de acordo co procedemento que se determine no curso 2024/2025.

**Confirmación de matrícula:**

A implantación dos estudos de máster universitario está condicionada á confirmación da autorización por parte do Consello de Universidades e da Xunta de Galicia, así como a alcanzar o número mínimo establecido de alumnos/alumnas matriculados/matriculadas, para cada tipo de máster. Se se compren estas condicións, a matrícula se confirmará sempre que houbera menos solicitantes que prazas se estableceran para cada cota, ou habendo máis solicitudes, cando o expediente do/da alumno/alumna ocupe un posto igual ou inferior ao número de prazas convocadas. Ao alumnado ao que a súa matrícula non lle poida ser confirmada por estes motivos terá dereito á devolución dos prezos públicos correspondentes que realmente houbese aboado.